钦定古今图书集成/明伦汇编/宫闱典/第049卷 > 武宗王贤妃
## 钦定古今图书集成/明伦汇编/宫闱典/第049卷 > 武宗王贤妃

按《唐书后妃传》：“武宗贤妃王氏，邯郸人，失其世。年十
三，善歌舞，得入宫中，穆宗以赐颍王。性机悟，开成末，
王嗣帝位，妃阴为助画，故进号才人，遂有宠。状纤颀，
颇类帝。每畋苑中，才人必徒袍而骑，校服光侈，略同
至尊，相与驰出入，观者莫知孰为帝也。帝欲立为后，
宰相李德裕曰：‘才人无子，且家不素显，恐诒天下议’。”
乃止。帝稍惑方士说，欲饵药长年。后寖不豫，才人每
谓亲近曰：“陛下日燎丹，言我取不死。肤泽消槁，吾独
忧之。”俄而疾侵，才人侍左右，帝熟视曰：“吾气奄奄，情
虑耗尽，顾与汝辞。”答曰：“陛下大福未艾，安语不祥？”帝
曰：“脱如我言，奈何？”对曰：“陛下万岁后，妾得以殉。”帝不
复言。及大渐，才人悉取所常贮散遗宫中。审帝已崩，
即自经幄下。当时嫔媛虽常妒才人，专上者返皆义
才人，为之感恸。宣宗即位，嘉其节，赠贤妃，葬端陵之
柏城。